അച്ചടക്കത്തിന്റെ വാള് ആഞ്ഞു വീശി കെപിസിസി ! എപി അനില്കുമാറിന്റെയും കെ ശിവദാസന് നായരുടെയും സസ്പെന്ഷന് പാര്ട്ടിയില് വെളിച്ചപ്പാടുമാരാകാന് കാത്തുനിന്നവര്ക്കുള്ള കര്ശനമായ മുന്നറിയിപ്പ്. സസ്പെന്ഷന് ചാനലുകള് കയറിയിറങ്ങി ഡിസിസി അധ്യക്ഷ പട്ടികയ്ക്ക് എതിരെ വിമര്ശനമുന്നയിച്ചതിന്. കോണ്ഗ്രസല്ലേ പാര്ട്ടി എന്നു പറഞ്ഞ് ഇനി എന്തും വിളിച്ചു പറയാന് അനുവദിക്കില്ലെന്ന് തെളിയിച്ച് സുധാകര സതീശന് നേതൃത്വം. എത്ര വലിയ നേതാവായാലും അച്ചടക്കം ലംഘിച്ചാല് പടിക്ക് പുറത്തെന്നും കെപിസിസി തിരുവനന്തപുരം: ഡിസിസി അധ്യക്ഷന്മാരുടെ പട്ടിക പുറത്തുവന്നതിന് പിന്നാലെ ചാനല് ചര്ച്ചകളില് പാര്ട്ടിയെ പ്രതിരോധത്തിലാക്കിയ നേതാക്കള്ക്കെതിരെ നടപടിയെടുത്ത് നേതൃത്വം. മുതിര്ന്ന നേതാക്കളായ കെ ശിവദാസന് നായര്, കെപി അനില്കുമാര് എന്നിവരെയാണ് അടിയന്തരമായി സസ്പെന്ഡ് ചെയ്തത്. ഇരുവര്ക്കും കാരണം കാണിക്കല് നോട്ടീസും നല്കി. ഡിസിസി അധ്യക്ഷ പട്ടികയെപറ്റി പൊതുവേദിയില് അഭിപ്രായം പറഞ്ഞതിനാണ് നടപടി. കെപിസിസി പ്രസിഡന്റിനെയും പ്രതിപക്ഷ നേതാവിനെയും ഏഷ്യാനെറ്റ് ന്യൂസിന്റെ ചര്ച്ചയ്ക്കിടയിലാണ് എപി അനില് കുമാര് രൂക്ഷമായി വിമര്ശിച്ചത്. ഇതു ശരിവച്ച് അനിലിനെ പിന്തുണയ്ക്കുകയായിരുന്നു മുതിര്ന്ന നേതാവായ മുന് ആറന്മുള എംഎല്എ കൂടിയായ കെ ശിവദാസന് നായര്. പാര്ട്ടി സംഘടനാ ചുമതലയുള്ള ജനറല് സെക്രട്ടറിയുടെ സ്ഥാനം വഹിച്ചിരുന്ന കെപി അനില്കുമാരിന്റെ നടപടി അദ്ദേഹത്തിന്റെ പദവിക്ക് യോജിച്ചതായിരുന്നില്ല. ഇതു കൂടി പരിഗണിച്ചാണ് കെപിസിസി പ്രസിഡന്റ് ഉടന് നടപടിയെടുത്തത്. ഈ നടപടിയോടെ വരും ദിവസങ്ങളിലെ പരസ്യ പ്രതിഷേധം തണുക്കുമെന്ന കാര്യത്തില് ഉറപ്പാണ്. മുതിര്ന്ന നേതാവും ഉമ്മന് ചാണ്ടിയുടെ വിശ്വസ്തനും ആയിരുന്ന ശിവദാസന് നായര്ക്കെതിരായ നടപടി പാര്ട്ടിയിലെ ഗ്രൂപ്പ് തലതൊട്ടപ്പന്മാരെ പോലും ഞെട്ടിച്ചു. അനില്കുമാര് മുന് പി സി സി അദ്ധ്യക്ഷന് മുല്ലപ്പള്ളി രാമചന്ദ്രന്റെ സ്വന്തം നോമിനി ആയിരുന്നു. പക്ഷേ അച്ചടക്കം ലംഘിച്ചപ്പോള് മേലുകീഴ് നോക്കാതെ നടപടി ഉണ്ടായി എന്നതാണ് പുതിയ നേതൃത്വത്തിന്റെ കരുത്ത്. പാര്ട്ടി കോണ്ഗ്രസായതിനാല് എന്തും വിളിച്ചു പറയാമെന്ന ധാരണയാണ് ഈ നടപടികളോടെ തെളിയുന്നത്. പാര്ട്ടി ഫോറങ്ങളില് പറയേണ്ട കാര്യങ്ങള് ചാനല് ഫ്ലോറില് വന്നിരുന്ന് പറയുന്ന എല്ലാ നേതാക്കള്ക്കും ഈ നടപടി ബാധകമാണെന്നും കെപിസിസി നേതൃത്വം ഇതിലൂടെ തെളിയിച്ചു.